정조 20년 · 목
京畿監司李冕膺狀啓豐德申日隱同獄事戢盜之政自來至嚴而日隱同名出援引自謂橫罹始焉招黨而引類終則荷杖而制梃手勢先及於校卒而校卒屛遁毒棒亂加於德昌而德昌殞斃傷痕如彼狼藉檢案若是眞的而隨其先後之犯定以首從之律則獄情到此無容更議第念致命要害專在於脊背而脊背下手不獨日隱同一人而已尹成大之柰木李福昌之松木俱犯脊背衆人同力三木交逬渾不知彼緊此歇誰重誰輕而允己所謂腰眼臀腿之說非徒亦難保其十分的實德昌以饑病之人先經校卒之鞭木又被晝夜之結縛則左驅右迫膽㥘心悸雖無四人者毆打亦可以不日致命數條疑端如右所陳其在折獄之義合有審克之道而獄體至重臣不敢容易議到○刑曹啓言豐德申日隱同獄事被人殺死者何者不冤而豈有如金德昌之殘忍可憐者乎病臥路傍則捕校曰以殊常輕加結縛驅到村間則悖漢疑其援引亂下毆打殞命於當下暴屍於田間使渠雖有至冤之情發明之端無暇措一辭於其間雖有李福昌尹成大李允己諸人之同力共毆而若其下手之先器仗之大無出於日隱同之右所以前後道臣之以日隱同爲元犯者非特可見獄情之無疑大明律鬪毆條有曰共鬪亂毆者以初鬪者爲重此獄元犯非渠而誰雖以兇身會推時所供言之以所執之杖繼打德昌之脊背而仍爲顚仆致命云則由前而先犯者渠也由後而結果者亦渠也獄情到此無容更議請罪人日隱同令道臣各別嚴訊期於得情近來京外捕校之勒稱盜賊侵虐平民誠是痼弊而德昌旣無端緖而捕校之執捉周行竟致殺變者合施反坐之律而道臣之隨例決放於覆檢之狀終涉遽然請當該道臣推考○京畿監司李冕膺狀啓楊州鄭涑獄事一獄三囚經歲屢訊而畢竟則執杖下手者先斃獄中翻轉之際疑眩多端蓋文哥女以班族守寡之婦動隣媪誨淫之說半夜褰裳一門貽醜在諸鄭孰不欲洩憤懲惡於諉引之人而惟彼士壽以其切族故痛惡之心比他自別以其少年故箠楚之役聽人所使無論杖之大小數之多寡斷送奉艾之命於三日之內然最初元犯之擬於時鐸者以有執綱之勢門長之尊也中間造謀之定以鄭涑者專由雪恥之論猛打之說也兩道臣之一彼一此各有意見而若無士壽常時之慫慂伊日之毒打奉艾亦何必致死所謂器仗元非惡刑之具不過捶撻之屬則抑或爲一半分原情之端而鄭士壽今已徑殞庶慰死者之冤以臣膚淺之見不敢臆斷○刑曹啓言楊州鄭涑獄事以前後四道臣跋辭見之三囚皆不免爲一番元犯時鐸以門長之致執綱之故爲最初元犯鄭涑以雪恥之論猛杖之說爲次後元犯士壽以慫慂之擧執杖之事今此道臣起疑歸之元犯之科者各有所據臣等淺膚之見亦不敢指一臆斷而大抵決定疑獄貴在細究情跡當初文寡女改適之擧大是諸鄭哥難洗之恥奉艾以洞內賤婢肆然作意外紹介故其所捉治之事蓋出共憤之擧而若其激動士壽先謀雪恥者鄭涑也敎誘時鐸傍勸猛治者鄭涑也設計敎誘之目渠何敢辭也而律文中設計敎誘犯法陷害人得罪者與犯人同罪而罪若至於死則減等論然則鄭涑當歸減等之科時鐸以渠家則門長也以其村則執綱也送人推捉殆若衙門之發差據窓威喝一如官長之治民者以外面見之其所主張似不出此囚而以推官結語中昏憒無能一號一令不能自辦之語見之鄭涑之激勸始不牢拒士壽之縛打終未禁止者其不能自主張可以推知至若士壽之於文寡女同堂嫂叔有班名而淫奔則渠旣偏恥藉尊位而雪憤則渠敢乘時指使雖出於門長猛杖專係於渠手所以如鎌柄之木乃有不計數之打奉艾之不於當下致命亦云異矣渠旣曰高哥自請執杖而渠果批頰推却又曰執杖手生打猛加於他人又曰從嫂改嫁置身無地又曰假手洩憤言於時鐸今若究其情而論其跡則其所行兇之出於乘便逞毒而不出於只聽人指揮也明矣士壽與時鐸雖或有下手主使之別而律文有曰同謀共毆人因而致死則下手者絞原謀者杖一百流三千里然則時鐸豈非原謀而士壽亦豈非下手者乎到今下手之士壽已斃於獄中只餘敎誘之鄭涑主使之時鐸三年繫囚屢經訊推揆以情法合有參恕請上裁檢狀事體何等謹嚴而覆檢狀中不錄元犯以待時鐸就捕後決定元犯云者大違檢式有關後弊當該檢官令該府拿問處之初不論責之道臣請亦爲推考從之敎以申日隱同則今於時移事久獄老奸生之後追理旣骨者之蹤跡固非可論卿曹跋辭持難於傅輕亦有意見死者之所犯十分之八九異於平民則道臣傅生之論是矣依道啓施行事分付鄭涑等則涑是正犯邊較多之人也今若遽然酌放何以懲頑俗乎時鐸所爲亦甚可惡時鐸則嚴刑定配涑則更加各別嚴訊捧其遲晚狀聞事分付○京畿監司李冕膺狀啓通津韓光宅毆打李載龍當日致死事屍親全召史之招以爲渠夫李載龍乞食出往矣桑串面居渠異姓七寸叔柳大英來言曰汝夫死於本面韓光宅家云故蒼黃往見則渠夫屍體果在於韓光宅家庭邊林藪下而渾身血痕狼藉故渠驚呼諦視則左眼靑腫眼睛跳出頭部則項骨被傷以手按之東西搖轉左頰穿穴狀如烟竹筒右足背橫折傷痕如以石搗渠詰問韓光宅曰汝以何事打殺吾夫耶光宅曰殺人者死吾果打殺死外無奈何云而仍以空石掩裹屍體渠雖無知女人豈敢不卽告官復讎而旣無長成之子又無强近之親且時當農劇洞中諸人及本面風憲等皆以爲若告官則一洞將至廢農逃散之境都不如使韓光宅擔當喪葬勸其私和而光宅田畓價直四百兩文記以放賣樣成文以給牛隻亦爲出給而仍勸渠後勿雜談之意成手掌以給云故渠罔措之中意以爲光宅若知機逃躱則恐無雪冤之日故因人齊勸姑爲佯許以圖日後復讎之計而光宅亦以八兩錢貿來布木仍爲斂屍故渠急於殯斂及營葬草殯於林藪外而來矣光宅不告渠乘夜載屍移殯於渠家近處而渠以營葬次欲爲賣用其田畓則光宅奪取時文而不給渠旣不能復讎又不得營葬尤極至冤果爲告官云正犯光宅之招以爲何許乞人來到渠家求乞朝飯故果爲與喫而其人以爲憊甚暫休舍廊云故果爲許入連三日痛臥終至致命而渠初無與乞人相詰之事云干連李興喆之招以爲李載龍求乞朝飯於光宅家而光宅數次打頰逐送載龍於園後光宅仍往場市矣載龍復來光宅家終不回去矣光宅自場市乘醉還來見載龍之不去直以茵席機毆打載龍終至殞命云正犯光宅與李興喆面質興喆謂光宅曰茵席機則果不詳見而聞汝家屬則皆曰以茵席機打之機折爲三汝之老母投之火中云又曰汝母見汝殺人豈不飮鹽滷卽地殞命乎云看證崔得連之招以爲光宅以索結縛李載龍之兩手以靑苔木打之云此獄則發告於致死已久之後行檢於皮肉具爛之時則痕損之輕重形症之緊歇固難明白執定而至於腕骨之直折橫折足背之皮貼血癊可見其狼藉被打之狀朝前結縛崔連得之目擊丁寧晚後毆打李興喆之口供眞的牛隻土券之私和乞憐益驗其眞贓之畢露荒歲一飯之丐於人可哀不可怒而光宅不惟不與之飯而已憤其旣去復來仍爲之卽地毆殺究其情節尤極憯毒嚴飭推官連加刑訊取服償命斷不可已○刑曹啓言通津韓光宅獄事戕殺人命者何莫非可殺而此囚卽前所未聞兇猛冥頑之甚者也以獄理言之項骨之東搖西轉手腕之左折右折足背之石搗痕頰穴之竹筒樣皆是致命之傷也靑笞木之亂下崔連得之目擊分明茵席機之三折李興喆之口招丁寧亦是詞證之備也以至給牛給券與之私和埋近埋深欲其易腐者節節爲難掩之眞贓則光宅之打殺載龍更無可疑本獄之外尤有驚惋者渠母之死在渠殺人之日云若因病而致死則母病將死之日渠何暇打人戕人若非病而死則尤豈可自同尋常獄囚視息於人世之間乎亟令道臣各別嚴訊期於斯速取服○京畿監司李冕膺狀啓長湍殺獄罪人朴卜乭足踢僧成鵬當日致死事正犯卜乭之招以爲渠以鄕廳使令隨行往東幕村見朱占同兄弟及山僧一人同坐渠立房外行禮數占同兄弟依例答禮山僧晏然不動渠責之則山僧怒答曰我雖山僧如汝毛笠之人豈可惶㥘出迎仍出門外將欲毆打爲占同等挽解山僧將歸其寺言辭益悖故不勝憤痛彼此扶執之際山僧突入毆打渠以右手僅爲一次拳打其左脇肋云看證朱占同之招以爲成鵬出門之時卜乭推擠其胸成鵬足滑蹲坐仍卽起立又爲蹲坐田間相鬨之際卜乭推擠成鵬而成鵬狀如枯木長栍之仆地云檢官結辭以爲囊卵糜碎等諸般傷痕俱係要害而其中腎囊尤爲關緊成鵬之初昏始鬪二更致命必由囊卵糜碎故實因以被踢致死懸錄矣此獄則大抵卜乭之於成鵬强弱之勢已懸於僧俗之分而官隸豪橫之氣正發於村酒半酣之餘緇流慢侮之談適及於醉眼無忌之時憤怒交激一逞手脚勢所必至猛拳毒踢不分緊歇不計上下惟憤氣是洩朽木顚仆之狀占同之招畵出眞境囊卵糜碎之痕兩檢之脈錄更成鐵案而七年訊推一味吞吐者究厥情節尤極兇獰更加嚴刑取服償命斷不可已○刑曹啓言長湍朴卜乭獄事爭鬨起自禮數而更添酒氣賤侮偏在緇流而反受辱說凶身之投入擠胸卽常漢之本套死者之凍地滑足乃理勢之固然說去說來憤怒層激或撞或打手勢愈猛朽木顚仆之樣占同之證招明白囊卵糜碎之狀脈錄之執定無疑所以始鬪在於初昏致命不踰二更者可見要害之被傷大抵卜乭官人也出外村而輒事豪橫成鵬山僧也對俗漢而妄加詬辱則醉者猛毆之勢不分緊處死者重傷之驗旋起還仆卜乭之打殺成鵬灼然無疑雖以正犯死中求生之計撞胸打肋猶不敢全諱而每以死者之腎囊傷處隱然歸之於自顚自仆此亦有不然者法文所謂以身就物謂之磕雖著無破雖破亦不至深縱或自仆而有傷亦豈在於糜碎致死之境乎有諸般必殺之驗無半分可諉之端而幾年訊推一味抵賴者究厥情狀尤極兇獰更加各別嚴刑期於得情○京畿監司李冕膺狀啓朔寧殺獄罪人池得水毆打張召史當日致死事屍親池玉海之招以爲渠老母病臥煮豆救療次渠家門前枯柳木小許拾取而來則渠四寸兄得水以爲父兄所種之柳渠有何功拾去乎渠妻聞之向渠曰他柴尙可煮豆大家是非之木何以拾來乎渠曰煮粥之柴雖自家所刈之物論以道理宜乎分用造器等棄之餘枝小許拾來何論父兄所種如許人心薄惡甚矣得水自隣舍叱辱渠妻曰何物張女訐訴其夫離間兄弟走入渠家大言曰殺汝不過代殺云而渠恃同室之誼不料行凶之變似聞猛叱之聲如雷驚遑入見則渠妻仆在蓬堂稷石之間得水負手却立迎謂渠曰事已至此吾豈有殺心而莫非前生冤業何不速往發狀我之生死懸在汝手云故渠發悲憤之言曰有母老盲無妻依賴何以奠居仍投火爐於屋上出門宣言殺人之事仍往呼從兄歸視屋火幸以得熄妻則鼻中流汁喉間有痰而已云正犯得水之招以爲渠門前有祖先所種柳亦有渠所種柳祖先所種則許給四寸弟玉海渠所種則渠次知玉海斫取渠次知之柳枝渠責之禁斷則玉海之妻張召史以爲他是非之木何以斫取向言其夫其夫所答極其不恭渠聞甚憤惋曰何許張女訐訴其夫離間兄弟乎高聲入去玉海之妻在庭簸稷渠果爲一次手搥頭部云正犯得水更招以爲憤頭果以右手仰擊頂門張召史仆地云切隣鄭光斗之招以爲得水大聲咆喝曰矢峴張女何爲如是耶又見得水突入玉海家之狀矣云正犯得水更招以爲毆打從嫂雖是失著一打頂門豈有致死之理乎渠升屋救火之時瞥見玉海執木枝猛擲蓬堂不知其時打殺其妻渠一打之時初無垂死之狀玉海平日甚嫉渠必欲甘心夤緣渠之手犯自打其妻致死而有此歸罪之事云檢官結辭以爲無冤錄速死之處莫急於腦顙則方其猛毒之手緊搥軟弱之項自致傷損自頸上下色皆靑黑腦後顯爲低凹驚血流注成癊赤絡多亘隨手環轉便若搖鈴實因以打項致死懸錄矣此獄以法則有百難貰以情則無一可原蓋得水之於玉海居旣同閈親是同堂則門前等棄之柳何間物我而況此煮粥之擧出自養母之誠則固當自折之不暇豈可呵責於折枝之弟移怒於供爨之嫂豈可搥項而毆殺釜中之豆未熟弱質先殞屋上之火卽滅而兇身藉口變起至親罪關彝倫得水於此猶敢爲掉脫之計究厥情節不可與尋常殺獄比之正犯池得水嚴刑取服償命在所不已○刑曹啓言朔寧池得水獄事釁端始於折薪殺變及於同堂無論用意與邂逅此非尋常殺獄之比耳張女嫁與貧家處非仁里釜中煮豆始爲病姥之救饑廚下私談巧被悖漢之激怒敗禮之說先脫口吻援溺之手隨及項領遂使無罪女人以致當日致命今以脈錄見之項頸隨手環轉血癊亘下肩胛以至䏩膞之黑狀如盤根脊背之紫幾乎過尺則諸船傷痕明是折項之驗頂門仰擊兇身旣已自服憤頭突赴光斗亦皆作證成獄償命無容更議惟彼得水卽一無倫理沒人心之至兇絕悖者也門前柳枝何關於得失而不念叔侄之親全昧嫂叔之義毆辱也禁止也轉而至於戕殺乃已末又以玉海打殺等語隱然爲眩獄之計者言言兇悖事事巧惡分付道臣嚴加訊推以爲斯速取服劃卽償命之地入啓文書何等謹嚴而誤書書字非止一二處而至於韓光宅文案屍親招中渠夫出去在於五月十七日又曰渠夫致命在於五月十二日此則大是不察不可無警責當該道臣請從重推考從之竝敎以無疑之獄亦多隱情嚴飭推官各出意見別般究覈之意分付○刑曹啓言安邊殺獄罪人金興太獄事逃避是難掩之事自現無可明之跡左右拖引節節歸虛前後對質箇箇見屈兇身之死中求生何所不至而豈有如此漢之百般掉脫一直抵賴者乎今以渠之所對逃避委折觀之其曰欲免將差之困辱云者已不近理使或韓哥果是正犯而屍親誣告渠身則猶當勇往直前明辨淸脫之不暇何可生㥘於一時困辱自陷於萬仞坎穽乎此乃至愚極迷病風喪性之人所不爲者渠以多年都領將出入官府慣見官差機詐有餘兇譎無比而乃爲此萬萬恇㥘之擧乎且其所謂自現云者尤不成說渠若有自現之心則何不直往檢庭又何不躬見於洞任而林藪隱匿房樓竄伏及至騃妻見瞞黠校跟到然後始乃就捕乎且其所謂韓哥亦不過渠之自倡自說非徒著股之始拘終失事歸烏有名字之先忘後記言亦巧詐而已渠若初不犯手而犯手者乃是韓哥則韓哥之去留而渠身之死生係焉何可捉付他人任其逃躱屍親又何可捨其正犯而誣執無辜錯報其必報之讎乎且其所謂檢狀之遺漏將差之囚治等說指無爲有拖東證西瞞告營庭侵斥檢官而畢竟行査之下情狀自露愈出愈巧而其巧也反拙隨供隨覈而其覈也有據渠雖喙長三尺何可一辭發明乎設如渠言眞箇是㥘於將差之困辱而逃避眞箇是不待將差之跟捕而自現屍親之發告者渠也諸招之立證者渠也實因明白痕損狼藉邑報道啓鐵案已成獄情到此無容更議分付道臣罪人金興太各別嚴訊期於取服登啓文字何等謹嚴而被捉之捉字書以打字直告之直字書以眞字頭面之面字書以目字不能審愼之當該道臣請推考從之敎以此後同推別出意見更爲狀聞事分付